“WHO” ชี้วัคซีนโควิด “ไม่ใช่เกณฑ์วัดความสำเร็จ”! เตือนอย่าเพิ่งคาดหวังคุมแพร่ระบาดทั่วโลก
“WHO” ชี้วัคซีนโควิด “ไม่ใช่เกณฑ์วัดความสำเร็จ”! เตือนอย่าเพิ่งคาดหวังคุมแพร่ระบาดทั่วโลก
“WHO” ชี้วัคซีนโควิด “ไม่ใช่เกณฑ์วัดความสำเร็จ”! เตือนอย่าเพิ่งคาดหวังคุมแพร่ระบาดทั่วโลก
26 ม.ค. 2564

นายแพทย์ไมค์ ไรอัน ผู้อำนวยการบริหารฝ่ายโครงการฉุกเฉินขององค์การอนามัยโลก (WHO) เตือนว่า มีความเสี่ยงที่ไวรัสโควิด-19 จะยังคงแพร่ระบาดต่อไปแม้จะมีการฉีดวัคซีนป้องกันโควิด-19 ครั้งใหญ่ในอนาคตแล้วก็ตาม
นายแพทย์ไรอันกล่าวในระหว่างการแถลงข่าวทางไกลต่อสื่อมวลชนว่า เขาไม่เชื่อว่าโลกควรจะกำหนดให้การกำจัดโควิด-19 เป็นเกณฑ์วัดความสำเร็จ
               “นี่ไม่ใช่เกณฑ์วัดความสำเร็จ เกณฑ์วัดความสำเร็จคือการลดความสามารถที่โควิด-19 จะทำให้คนเสียชีวิต เข้าโรงพยาบาล ทำลายเศรษฐกิจและชีวิตของผู้คนในสังคม” นายแพทย์ไรอัน กล่าว
สำนักข่าวซินหัวรายงานว่า เมื่อผู้สื่อข่าวถามว่าโควิด-19 จะกลายเป็นโรคเฉพาะถิ่นหรือไม่ นายแพทย์ไรอันตอบว่า ในอนาคตอันใกล้นี้ วัคซีนยังไม่ครอบคลุมมากพอที่จะหยุดการแพร่ระบาด ดังนั้นเราคงต้องอยู่กับการแพร่ระบาดต่อไป
นอกจากนี้ นายแพทย์ไรอันยังระบุด้วยว่า ประเทศต่าง ๆ ไม่ควรคาดหวังว่าจะกำจัดโควิด-19 ได้ในปี 2564 พร้อมเตือนว่า จนถึงปัจจุบันนี้ มนุษย์เคยกำจัดโรคได้เพียงโรคเดียวในประวัติศาสตร์ นั่นก็คือโรคฝีดาษ “เราต้องไปให้ถึงจุดที่เราสามารถควบคุมไวรัสได้” นายแพทย์ไรอัน กล่าว